
21.
Par Ogres novada pašvaldības iekšējo noteikumu Nr.16/2026 “Ogres novada pašvaldības kiberdrošības politika” izdošanu

Ogres novada pašvaldība (turpmāk – Pašvaldība) 2016. gada 31. oktobrī izdeva Ogres novada pašvaldības iekšējos noteikumus Nr. 5/2016 “Informācijas drošības politikas noteikumi”  (turpmāk – Iekšējie noteikumi Nr. 5/2016). 
       Iekšējie noteikumi Nr. 5/2016 izdoti pamatojoties uz Ministru kabineta 2015. gada 28. jūlija noteikumiem Nr. 442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām”, kuri zaudējuši spēku.
Saskaņā ar Oficiālo publikāciju un tiesiskās informācijas likuma 9. panta piekto daļu, ja spēku zaudē normatīvā akta izdošanas tiesiskais pamats (augstāka juridiska spēka tiesību norma, uz kuras pamata izdots cits normatīvais akts), tad spēku zaudē arī uz šā pamata izdotais normatīvais akts vai tā daļa. Minētais attiecināms arī uz iekšējiem noteikumiem, proti, ja spēku zaudē likums vai Ministru kabineta noteikumi vai to norma, uz kuras pamata ir izdoti iekšējie noteikumi, tad spēku zaudē arī šie iekšējie noteikumi vai to daļa (ja to izdošanai ir vairāki tiesiskie pamati).
Pamatojoties uz iepriekš minēto, nepieciešams izdot jaunu iekšējo normatīvo aktu – iekšējos noteikumus “Ogres novada pašvaldības kiberdrošības politika” (turpmāk – Noteikumi).
Noteikumi sagatavoti saskaņā ar Nacionālās kiberdrošības likumu un uz šī likumu pamata izdotajiem Ministru kabineta noteikumiem, t. sk. Ministru kabineta 2025. gada 25. jūnija noteikumu Nr. 397 “Minimālās kiberdrošības prasības" 21.1. punktu, kas noteic, ka subjekta kiberdrošības pārvaldības dokumentu kopumu veido kiberdrošības politika, un 28. punktu, kas noteic, ka subjekts izstrādā, uztur un regulāri, bet ne retāk kā reizi trijos gados pārskata un nepieciešamības gadījumā aktualizē kiberdrošības politiku. Subjekta pienākums ir nodrošināt, ka visi informācijas sistēmas reģistrētie lietotāji ir informēti par kiberdrošības politikas noteikumiem pirms informācijas sistēmas lietošanas uzsākšanas un kiberdrošības politikas noteikumi ir pieejami informācijas sistēmas reģistrētajiem lietotājiem visā informācijas sistēmas lietošanas laikā.
Pamatojoties uz Valsts pārvaldes iekārtas likuma 72. panta pirmās daļas 1. punktu, Nacionālās kiberdrošības likuma 3. panta pirmās daļas 2. punktu, Ministru kabineta 2025. gada 25. jūnija noteikumu Nr. 397 “Minimālās kiberdrošības prasības" 28. punktu,  Pašvaldību likuma 10. panta pirmās daļas 21. punktu, 50. panta pirmo daļu

1. Izdot Ogres novada pašvaldības iekšējos noteikumus Nr.16/2026 “Ogres novada pašvaldības kiberdrošības politika” (pielikums).
2. Kontroli par lēmuma izpildi uzdot Ogres novada pašvaldības izpilddirektoram.

